Ka jalo, Jesu o ne a tshwantsha loso le go se nang tsholofelo ya tsogo mo go lone le Mokgatšha wa Hinoma kgotsa Gehena. O ne a tlhalosa seno sentle fa a ne a re Modimo “a ka kgona go bolaya moya le mmele kwa Gehena.” (Mathaio 10:28, NAB) Gehena e tshwantshetsa loso lwa bosakhutleng, e seng tlhokofatso ya bosakhutleng. 18 Kgakololo ya ga Jesu ya gore re ‘nne re kope, re nne re senke,’ e kaya gore re tshwanetse go rapela ka tlhoafalo mme re se ka ra itlhoboga. Gape go botlhokwa gore re ‘nne re kokote’ gore re tsene mo Bogosing mme re bone masego a jone, melemo ya jone le dilo tse di itumedisang tse re tla di bonang mo go jone. A mme re ka tlhomamisega gore Modimo o tla araba dithapelo tsa rona? Ee o tla di araba fa e le gore re ikanyega mo go ene, ka gonne Keresete o ne a re: “Mongwe le mongwe yo o kopang o a amogela, le mongwe le mongwe yo o senkang o a bona, le mongwe le mongwe yo o kokotang o tla bulelwa.” Dilo tse dintsi tse di molemo tse di diragaletseng batlhanka ba ga Jehofa di supa gore ruri Modimo ke “Moutlwi wa thapelo.”—Pes. 65:2.